محمد سقراط- كود — الأب ماشي بالضرورة هو داك الشخص المكافح ، الحكيم ، العليم ، اللطيف، الخبير ،الحليم ، الكريم ، الودود ، القوي ، القادر ، المقتدر ، البر، الرؤوف ، المعطي ، واخا العديد من الأباء كتوفر فيهم أحد هذه الصفات أو كلها ، ولكن هذا مكيعنيش أنه كاين آباء على النقيض من هادشي ، وهادشي لي ظهر من خلال كتابات العديد من الناس حول أبائهم الساديين المعذبين المعقدين المكملين الخانزين ، هاد التدوينات ديالهم جرات عليهم انتقادات كثيرة من طرف ناس ىخرين تاهموهم بتشويه صورة الأباء ديالهم من اجل الجيمات، بحال الى زعمة الأباء كلهم الله يعمرها دار ، وبحال الى الأبوة كتطلب حسن السيرة والسلوك عاد يقوم بيها بنادم. بالنسبة للطبقات الفقيرة راه الأبوين بجوح كيولدو كنوع من التقاعد فالمستقبل ، كيولدوا باش يديوهم ولادهم للحج باش ملي يكبرو ويعياو يقابلوهم بحكم أن الخدمات الإجتماعية ديال الدولة شبه مغيبة فهاد المجال ، كيبقاو لولاد فالمغرب نوع من التقاعد واستثمار مستقبلي ، وكيولدوهم واليديهم وكيربيوهم على الإمتنان ليهم فكل حاجة قدموها ليهم ، باش يجي النهار فين يردوها بخدمات أخرى ، وطبعا هادشي مكيكونش بهاد الجفاء ، وانما مغلف بقالب ديني لي هو رضاة الواليدين ، لدرجة المغربي الى فلت من شي كسيدة كيسميها رضاة الواليدين لي وقفات معاه ، والى طرات ليه شي موصيبة راه سخط الواليدين هاداك ، هاعلاش بزاف جاتهم غريبة أنه كاين أفراد وخصوصا شباب فمقتبل العمور باقين كيقراو مثلا وكيصرفوا عليهم واليديهم والأب خصوصا فبعض الحالات ، ومع ذلك مكيحسوش بالإمتنان ليه ومنهم من يكرهه ، وهادشي راه ماشي بهاد السبب السطحي ديال جمع الجيمات ، راه بصح كاين مغاربة لم يرزقهم الله بأباء متفهمين أشباه الآلهة ، بل باباء عبارة عن كتلة من العقد كيورثوها لولادهم وكيعاملهم كأشياء في ملكيتهم. وبزاف ديال الناس سبو هاد مساخيط الواليدين وطبعا تطرقوا لمسألة بنام باقي كيصرف عليه باه وكيخلص ليه قرايتو ومع ذلك كيسبوا هادو مافيهم خير ، غير هو فالواقع بزاف ديال الأبناء كيصرفوا عليهم واليديهم وكيقريوهم فمدارس لي مزيانة ، ولكن فنفس الوقت كيفرضوا عليهم تخصصات لي البعض منهم ماحاملهاش ومعندوش معاها غير حيث الأب كيبانليه هاداك التخصص عندو مستقبل مادي ومكانة إجتماعية دون غيره ، وهادو بالنسبة للمخيال الشعبي الفقير الحازق المعوز كتجي غريبة كيفاش بنادم كيخسر عليه باه الفلوس وممخصصوا لتاحاجة ومع ذلك مكيبغيهش ، راه أقود حاجة هي يعاملك بنادم كإستثمار ويفرض عليك تقرى وتعيش وتزوج من ناس هو باغيهم ، ويرسم ليك خط لحياتك غتعيش وفقه غير حيث هو لي كيصرف عليك ، راه بحال الى كتربي بقرة وكتعلفها باش تعطيك الحليب ، وللاسف بزاف ديال المغاربة كيربيو ولادهم هاكة وفالمقابل كيتسناو منهم يبغيوهم غير حيث وفرولهم أمان اقتصادي مقابل عبودية وجدودية مدى الحياة . 
عن الأب المغربي اللي كايشوف وليداتو كاستثمار